בסוף השבוע האחרון התארחו עשרות מובילי דעת קהל מענף התיירות בארץ, החברים בארגון סקול בינלאומי ישראל, בבאר שבע במסגרת הכנס השנתי של הארגון. עשרות התיירנים זכו לסיור של יומיים במוקדי התיירות והתרבות המרכזיים בעיר העתיקה וברחבי העיר כולה, והתרשמו מאוד מהתנופה האדירה של העיר בשנים האחרונות, שמוביל ראש העיר באר שבע, מר רוביק דנילוביץ'.
ארגון סקול בינלאומי הינו ארגון הכולל עשרות ממובילי דעת קהל ובכירים בענף התיירות בעולם ובישראל, השנה החליטו לקיים את הכנס השנתי שלהם בבאר שבע בשל ההתפתחות האדירה של העיר בחמש השנים האחרונות. הכנס השנתי של הארגון נפתח בהרצאה של מנכ"ל החברה הכלכלית, מר שלומי קטרי, שסיפר לנוכחים על הפרויקטים המרכזיים שמקדמת החברה הכלכלית. בערב נהנו מהופעה במשכן לאמנויות הבמה.
את הסיור בעיר העתיקה פתחו במתחם הקטר 70414, מתחם תרבות, בילוי ופנאי ייחודי, משם המשיכו לסיור מודרך במרכז מבקרים בינלאומי באר אברהם, ולהרצאה של מנהלת מינהלת העיר העתיקה והתיירות, לילך נגיד, שסיפרה להם על מוקדי התיירות והתרבות שהוקמו בשנים האחרונות וכן על התכניות העתידיות, ביניהן שדרת האוכל שצפויה לקום בשדרות קק"ל. הסיור נמשך בסיור רכוב מודרך דרך גן אלנבי, מתחם המוזאונים, פארק קרסו למדע ותיאטרון הפרינג' ומשם המשיכו לסיור רגלי ברחובותיה הקסומים של העיר העתיקה. כמו כן נהנו מסיור עירוני שכלל תצפית מאנדרטת חטיבת הנגב, ביקור במוזאון הילדים לונדע ועוד. את הסיור חתמו ביום ראשון במרכז המבקרים של המועצה האקו-תעשייתית נאות חובב ובסיור בחוות הגמלים החדשה, "בראשית".
יענק'לה הרטמן, נשיא סקול בינלאומי ישראל, סיכם את הביקור ואמר "אנו שמחים מאוד שבחרנו בבאר שבע לקיום הכנס השנתי שלנו. אחרי מה שראינו בעיר בהחלט אפשר לומר שהתאהבנו בה ונשמח להמליץ עליה לביקור תיירותי מכל סוג שהוא, לרבות תיירות חינוכית-לימודית. אנו מודים מאוד למארחים שלנו ובראשם לראש העיר, מר רוביק דנילוביץ', ומקווים שתנופת הפיתוח בעיר תמשיך לרבות הקמת בתי מלון בעיר לרווחת המבקרים".